Imtella' April 29, 2021 - Aġġornata 29 Ta' April, 2021 6:38pm Mill-2013 sal-2020 l-ammont ta' persuni li kienu jiddependu mill-għajnuna soċjali naqas b'iżjed minn 4,600. Waqt konferenza bit-tema Insaħħu l-Ħaddiem, ingħataw dettalji tal-effett li ħallew miżuri li ddaħħlu mill-2013 sallum bl-għan li jinċentivaw in-nies jidħlu fid-dinja tax-xogħol. Fi preżentazzjoni li għamel is-Segretarju Permanenti fil-Ministeru għall-Ġustizzja Soċjali, il-Familja u d-Drittijiet tat-Tfal, Mark Musu' qal li fl-2013 kien hawn eluf ta' nies li kienu jiddependu fuq il-benefiċċji soċjali. Sostna li dakinhar il-Gvern kien ħabbar pakkett ta' miżuri li kien jinċentiva lin-nies jidħlu fid-dinja tax-xogħol. Dawn il-miżuri kienu tapering tal-benefiċċji, in-work benefit u childcare b'xejn. Is-sur Musu' spjega li bit-tapering tal-benefiċċji, dawk li kienu fuq il-benefiċċji soċjali għal mill-inqas sentejn ma tilfux il-benefiċċji f'daqqa, imma fuq tliet snin. Qal li 70 fil-mija ta' dawk li daħlu għat-tapering kienu nisa. Bil-benefiċċju tal-in work benefit fl-2015 għall-ġenituri li jaħdmu u li għandhom tfal taħt it-23 sena, fl-2015 kienu jibbenefikaw 1,359 persuna u s-sena l-oħra dawn telgħu għal 5,337. Is-Sur Musu' spjega li bil-benefiċċju taċ-child care bla ħlas, minn 3,856 tifel u tifla li kienu jmorru child care fl-2014, dawn telgħu għal 6,702 is-sena l-oħra. Kompla jgħid li fl-2013 kienu 9,241 il-benefiċċjarji tal-assistenza soċjali waqt li fl-2020 niżlu għal 4,598. Mark Musu' spjega wkoll li bil-miżuri addizzjonali waqt il-Covid 19, is-sena l-oħra l-Gvern ħareġ €17.5 miljun, waqt li f'6 ġimgħat din is-sena dawn ammontaw għal €650,000. Il-Ministru għall-Ġustizzja Soċjali, Michael Falzon, qal li Jum il-Ħaddiem hu sinonimu mal-Partit Laburista. Qal li snin ilu min ried jiċċelebra Jum il-Ħaddiem ġie ittimbrat bħala Komunist, imma sostna li llum hawn kunsens politiku li l-ħaddiem hu kruċjali. Michael Falzon qal li hu ta' pjaċir li l-Knisja wkoll illum qed tgħid li l-ewwel ta' Mejju hu Jum San Ġużepp li kien ħaddiem. Qal li l-Partit Laburista hu l-Partit li jemmen fil-ġustizzja soċjali u li daħħal il-paga minima fis-sebgħinijiet meta fl-Ingilterra din daħlet 20 sena wara. Il-Ministru Falzon qal li fl-aħħar sena, minflok issikka ċ-ċintorin, il-Gvern baqa' jagħti l-benefiċċji. "L-għan ta' making work pay kien preċiżament li inti tħajjar lin-nies jidħlu fid-dinja tax-xogħol, allura tista' tagħmel miżuri li tagħmilha worth it, li jaqbillek tmur taħdem. Huwa eżerċizzju li tana riżultati pożittivi, irridu naraw kif inkomplu nsaħħu dak l-aspett", qal Falzon. Temm jgħid li l-Gvern se jkompli jagħti dinjità lill-ħaddiem, mill-ikbar sal-iċken.